***Projekts***

**Saeimas Aizsardzības, iekšlietu**

 **un korupcijas novēršanas komisijai**

***kopija:***

***Baltijas Asamblejas Latvijas delegācijai***

*Par vienota kibernoziedzības novēršanas*

*un apkarošanas centra izveidi*

Atsaucoties uz Saeimas Aizsardzības, iekšlietu un korupcijas novēršanas komisijas 2014.gada 6.februāra vēstuli Nr. 9/6-2-n/28-11/14, sniedzu iesaistīto institūciju apkopotu viedokli par Baltijas Asamblejas 32.sesijas rezolūcijas aicinājumu Latvijas, Igaunijas un Lietuvas parlamentiem un valdībām izvērtēt iespēju izveidot vienotu kibernoziedzības un apkarošanas centru (turpmāk – Centrs).

Kibernoziedzība ir aktuāls virtuālās vides izaicinājums, kuru nepieciešams risināt, tāpēc iniciatīvas ar mērķi stiprināt kā Latvijas, tā Baltijas kibertelpas drošību un mazināt tajā esošos apdraudējumus, ir ļoti augsti vērtējamas. Tajā pašā laikā jānorāda, ka kiberdrošības jautājumi ir prioritāri tādu Eiropas un starptautisko institūciju darbā kā *Europol* un *Interpol*, bet gadu iepriekš tika izveidots Eiropas kibernoziedzības centrs (EC3), lai palīdzētu Eiropas Savienības dalībvalstīm stiprināt efektivitāti cīņā pret kibernoziedzību. Līdzīga centra izveidei reģiona līmenī būtu svarīgi izvērtēt tā darbības jomu, nedublējot jau esošās iniciatīvas plašākā Eiropas un starptautiskā mērogā. Vienlaicīgi svarīgi ir stiprināt nacionālo kapacitāti cīņā pret kibernoziedzību, kas kā prioritāte ir izvirzīta valdības apstiprinātajās pamatnostādnēs „Latvijas kiberdrošības stratēģija 2014.-2018.gadam”.

Atsaucoties uz Tieslietu ministrijas norādīto, informējam, ka Latvija īsteno Eiropas Padomes 2001.gada 23.novembra konvenciju par kibernoziegumiem (35.pants) un ir uzsākusi darbu pie Eiropas Parlamenta un Padomes 2013.gada 12.augusta direktīvas 2013/40/ES par uzbrukumiem informācijas sistēmām ieviešanas, ar kuru aizstāj Padomes Pamatlēmumu 2005/222/TI, (13.pants), kuras paredz pienākumu savstarpējās palīdzības un informācijas apmaiņas nolūkos dalībvalstīm izveidot operatīvos kontaktpunktus, kas būtu pieejami divdesmit četras stundas diennaktī, septiņas dienas nedēļā. Saskaņā ar Iekšlietu ministrijas sniegto informāciju kontaktpunkta funkcijas pildīs kāda no Valsts policijas struktūrvienībām. Veidojot jaunu Centru reģionālā līmenī svarīgi ir izvērtēt šādu un citu līdzīgu funkciju efektīvu izpildi.

Tāpat vēlamies arī norādīt, ka jau šobrīd noris aktīva sadarbība starp Latvijas, Lietuvas un Igaunijas struktūrvienībām dažādos ar kibertelpas drošību saistītos jautājumos. Sadarbība notiek gan praktiskā līmenī starp Baltijas CERT vienībām, apmainoties ar aktuālāko informāciju par informācijas incidentiem, gan politikas plānošanas līmenī starp nacionālajiem kiberdrošības ekspertiem. Šī gada laikā paredzēts noslēgt saprašanās memorandu, lai stiprinātu un pilnveidotu esošos sadarbības formātus. Vienlaicīgi vēršam uzmanību, ka Baltijas Asamblejā paustā iniciatīva līdz šim nav izskanējusi esošajos divpusējos un Baltijas valstu ekspertu līmeņa sadarbības formātos, kā, piemēram, 2014.gada 6.februāra trīs Baltijas valstu kiberdrošības ekspertu sanāksmē Viļņā, Lietuvā.

Ņemot vērā to, ka iesaistīto institūciju ekspertu līmenī Baltijas valstu starpā nav notikušas diskusijas par Baltijas Asamblejas 32.sesijas rezolūcijā izteikto priekšlikumu un tā praktisko īstenošanu, nav iespējams sniegt visaptverošu un argumentētu izvērtējumu par Centra izveidi, tā funkcijām, darbības pamatprincipiem un attiecīgi nepieciešamajiem finansiālajiem un cilvēku resursiem. Latvijas viedokļa izstrādei ir nepieciešamas diskusijas Baltijas valstu attiecīgās nozares ekspertu vidū, tāpēc esmu aicinājusi iesaistītās ministrijas iniciēt jautājuma tālāku izskatīšanu esošajos sadarbības formātos un sniegt pārskatu par iespējām īstenot priekšlikumu.

Ministru prezidente Laimdota Straujuma